ТекIуахэр мэкъумэш университетым щагъэлъапIэ
КъБР-м и Парламентым и ЩIалэгъуалэ палатэмрэ КIуэкIуэ Валерий и цIэр зезыхьэ Къэбэрдей-Балъкъэр къэрал мэкъумэш университетымрэ, Урысейм ЩIалэгъуалэм я IуэхухэмкIэ и агентствэм и грант дэIэпыкъуныгъэ хэлъу, «Дуней къабзэ» фIэщыгъэр иIэу къызэрагъэпэщу ирагъэкIуэкIа зэпеуэм щытекIуахэр иджыблагъэ ягъэлъэпIащ. Зэпеуэм хэтащ КъБР-м и щIыналъэ псоми къикIа, 9 — 11-нэ классхэм щеджэхэр.
ЗэIущIэм кърихьэлIат КъБКъМУ-м и проректор Езауэ Анзор, зэпеуэм и къэпщытакIуэ гупым и унафэщI, КъБКъМУ-м экономикэмкIэ и къудамэм управленэмкIэ и кафедрэм и унафэщI Жангоразовэ Жансурэт, университетым агрономиемкIэ и факультетым и унафэщI Теммоев Музафар, экономикэмрэ управленэмкIэ и факультетым и унафэщI КIуэкIуэ Николай сымэ.
ХьэщIэхэм псалъэ дахэхэмкIэ, хъуэхъухэмкIэ зыхуагъэзащ гъэфIэж пшыхьым кърихьэлIахэм. Зэпеуэм и къэпщытакIуэ гупым и унафэщIу щыта Жангоразовэ Жансурэт къыщыпсалъэм жиIащ:
— Мазищым нэблагъэкIэ екIуэкIа зэпеуэм укIэлъыплъынуи, къэппщытэнуи гъэщIэ-гъуэнт икIи гугъут. Лэжьыгъэхэм дыщыхэплъэм, къыхэдгъэщащ сабийхэм я IэдакъэщIэкIхэм гулъытэ хэха хуэщIыпхъэу зэрыщытыр, сыт щхьэкIэ жыпIэмэ, дыкъэзыухъуреихь дунейр нэхъ дахэ, къабзэ хъун, ефIэкIуэн папщIэ цIыкIухэм яIэ гупсысэ гъэщIэгъуэнхэр хэти тхыгъэкIэ, хэти сурэткIэ екIуу къигъэлъэгъуати. Фэ фхуэдэхэр щыIэху ди дунейр икIи зэрыкъэбзэнур, икIи зэрефIэкIуэнур хьэкъ тщыхъуащ. Тхьэм фигъэпсэу!
Зэпеуэм щытекIуа еджакIуэхэм щIыхь тхылъхэмрэ медалхэмрэ ирата нэужь, ахэр зыгъэхьэзыра егъэджакIуэхэри фIыщIэ тхылъхэмкIэ ягъэлъэпIащ.
Гукъинэж ящыхъун папщIэ псоми зэгъусэу сурэт зытрагъэха нэужь, еджакIуэхэм Iэмал яIащ университетым зыщаплъыхьыну, нэхъ гъунэгъуу зэрыцIыхуну.
ХЬЭРЭДУРЭ Аллэ.
